stališčem Sveta glede sprejetja predloga uredbe Evropskega parlamenta in Sveta o spremembi Uredbe (ES) št. 1365/2006 o statistiki prevoza blaga po celinskih plovnih poteh v zvezi s podelitvijo delegiranih in izvedbenih pooblastil Komisiji za sprejetje nekaterih ukrepov

2013/0226 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta glede sprejetja predloga uredbe Evropskega parlamenta in Sveta o spremembi Uredbe (ES) št. 1365/2006 o statistiki prevoza blaga po celinskih plovnih poteh v zvezi s podelitvijo delegiranih in izvedbenih pooblastil Komisiji za sprejetje nekaterih ukrepov

(Besedilo velja za EGP)

1.Ozadje

Datum predložitve predloga Evropskemu parlamentu in Svetu COM(2013) 484 – 2013/0226 (COD): 28. junij 2013 Datum mnenja Evropskega ekonomsko-socialnega odbora: ni na voljo Datum stališča Evropskega parlamenta, prva obravnava: 11. marec 2014 Datum predložitve spremenjenega predloga: ni na voljo Datum sprejetja stališča Sveta: 18. julij 2016

2.Cilj predloga Komisije

Edini cilj predloga Komisije je uskladitev Uredbe (ES) št. 1365/2006 s Pogodbo o delovanju Evropske unije (PDEU) v zvezi z delegiranimi in izvedbenimi pooblastili.

Predlagana uredba bi Komisijo pooblastila za sprejemanje delegiranih aktov za namene i) prilagoditve praga za statistično pokrivanje prevoza po celinskih plovnih poteh, prilagoditve obstoječih in sprejetja dodatnih opredelitev pojmov ter ii) prilagoditve obsega zbiranja podatkov in vsebine prilog.

Prav tako bi na Komisijo prenesla izvedbena pooblastila, da bi se zagotovili enotni pogoji, pod katerimi lahko Komisija i) določi standardna pravila o ureditvah za države članice za predložitev podatkov Komisiji (Eurostatu), vključno s standardi izmenjave podatkov, in o razširjanju rezultatov s strani Komisije (Eurostata) ter ii) razvije in objavi metodološke zahteve in merila, določene za zagotovitev kakovosti pripravljenih podatkov v skladu s postopkom pregleda iz člena 5 Uredbe (EU) št. 182/2011.

3.Pripombe k stališču Sveta

3.1Splošne pripombe

Stališče Sveta na eni strani odraža dogovor, dosežen med Svetom, Odborom Evropskega parlamenta za promet in turizem ter Komisijo v tristranskih razpravah, na drugi strani pa Medinstitucionalni sporazum o boljši pripravi zakonodaje z dne 13. aprila 2016.

Svet je sprejel stališče v prvi obravnavi 18. julija 2016.

Stališče Sveta je za Komisijo sprejemljivo.

3.2Pripombe k spremembam, ki jih je sprejel Evropski parlament

3.2.1Spremembe Evropskega parlamenta, ki so v celoti, delno ali načelno vključene v stališče Sveta med prvo obravnavo

Glavni vprašanji, obravnavani v medinstitucionalnih razpravah, sta bili uvedba pilotnih študij in njihova narava. Takšne študije so bile predlagane kot kompromis v odgovor na zahtevo Evropskega parlamenta po vključitvi dodatnih spremenljivk o prevozu potnikov po celinskih plovnih poteh v uredbo.

Novi člen 4a določa, da Komisija poskrbi za začetek prostovoljnih pilotnih študij, ki jih izvedejo države članice in s katerimi se zagotovijo informacije o razpoložljivosti statističnih podatkov o prevozu potnikov po celinskih plovnih poteh in čezmejnih storitvah po celinskih plovnih poteh. Komisija (Eurostat) bo sodelovala z državami članicami, da določi ustrezno statistično metodologijo. Poleg tega splošni proračun prispeva k financiranju teh pilotnih študij, kadar je ustrezno in ob upoštevanju dodane vrednosti za Unijo. Zato je novi člen za Komisijo sprejemljiv.